**PROIECT - DECIZIA ETAPEI DE ÎNCADRARE**

**Nr. ................. din .............................**

Ca urmare a solicitării de emitere a acordului de mediu adresate de **S.C. ENGIE ROMANIA S.A. prin S.C. GENERAL MPM IMPEX S.R.L. pentru COMUNA ARICEȘTII RAHTIVANI**, cu sediul în București, Strada Mărășești, Sector 3, înregistrată la Agenția pentru Protecția Mediului Prahova cu nr. 8509 din 15.06.2020 și completată cu nr. 9340 din 30.06.2020, în baza Legii nr. 292/2018, *privind evaluarea impactului anumitor proiecte publice și private asupra mediului* și a [Ordonanței de Urgență a Guvernului nr. 57/2007](http://legislatie.just.ro/Public/DetaliiDocumentAfis/202496), *privind regimul ariilor naturale protejate, conservarea habitatelor naturale, a florei și faunei sălbatice*, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare,

 Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de 21.07.2020, că proiectul **,,*EXTINDERE CONDUCTĂ GAZE NATURALE (L = 243 M) ÎN COMUNA ARICEȘTII RAHTIVANI, SAT ARICEȘTII RAHTIVANI, DJ 144*”,** propus a fi amplasat în Comuna Ariceștii Rahtivani, Sat Ariceștii Rahtivani, Drum DJ 144 pentru Nr. Poștal 1H, județul Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**JUSTIFICAREA PREZENTEI DECIZII:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, *privind evaluarea impactului anumitor proiecte publice și private asupra mediului*, Anexa nr. 2, pct. 13 (a); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***

**b) Caracteristicile proiectului:**

**b.1. Dimensiunea și concepția întregului proiect:**

Extinderea de conductă gaze naturale se va executa din țeavă de PE100 SDR1I Dn

90 mm în lungime 243,0 m pe Strada Principală conform soluției de acces nr. 144710/21.03.2017 precum și a planului de situație anexă la certificatul de urbanism nr. 67 din 28.05.2020, emis de Primăria Comunei Ariceștii Rahtivani.

**DESCRIEREA PRINCIPALELOR LUCRĂRI:**

Conducta nou proiectată de gaze naturale din țeavă PE100 SDR 11 Dn9Omm se va cupla printr-o piesă de tranziție OL/PE 03"- Dn 90 mm în conducta existentă din țeavă OL 03" de pe strada Principală.

**Execuția lucrărilor:**

Săpătura șanțului se execută în carosabil și pe trotuar, în funcție de configurația terenului și amplasarea rețelelor subterane existente.

Conducta nou proiectată se va amplasa îngropat în domeniu public, în carosabil, categoria de folosință fiind drum și va permite racordarea branșamentului necesar alimentării cu gaze naturale atât a imobilului care face obiectul prezentului proiect cât și a celorlalte imobile situate pe acest tronson.

Traseul conductei proiectate va fi pe cât posibil rectiliniu, iar la stabilirea acestuia se acordă prioritate respectării condițiilor de siguranță.

În timpul executării sistemelor de distribuție gaze naturale se iau măsuri pentru evitarea deteriorării instalațiilor și construcțiilor subterane sau supraterane aparținând altor deținători.

La executarea sistemelor de distribuție cu gaze naturale, înainte de montare, se verifică calitatea echipamentelor, instalațiilor și produselor.

Conductele, fitingurile și armăturile din polietilenă se montează îngropat direct în pământ, adâncimea minimă de montaj fiind de 0.9 m de la generatoarea superioară a conductei sau a tubului de protecție.

Lățimea șanțului pentru conducte (Is), se stabilește în funcție de diametrul conductei (Dn):

* pentru Dn < 100 mm, Is = 0,4 m;
* pentru Dn > 100 mm, Is = 0,4 m + Dn.

Gropile pentru sudare în punctele de îmbinare ale conductei, se realizează cu următoarele dimensiuni:

* lățimea șanțului = + 0,6 m;
* lungimea = 1,2 m;
* adâncimea = 0,6 m sub partea inferioară a conductei.

Conducta de față având diametrul Dn90mm, lățimea șanțului va fi de 0,40 m iar dimensiunile gropii de sudare pentru cuplarea în conducta existentă vor fi 1,2 x 12 x 1,5 m.

Pentru terenuri nisipoase, de umplutură etc., lățimea șanțului se stabilește de la caz la caz, avându-se în vedere consolidarea pereților șanțului.

Consolidarea pereților șanțurilor se face în funcție de natura terenului și adâncimea de pozare.

Lățimea de desfacere a pavajelor pe fiecare latură a șantului (Id), este în funcție de natura acestora:

* pentru pavaje din piatră cubică, bolovani, calupuri, Id = 15 cm;
* pentru pavaje din asfalt pe pat de beton, Id = 5 cm.

***Săparea șanțurilor*** se face cu puțin timp înainte de montarea conductelor.

Pregătirea țevilor în vederea executării conductelor:

* țevile se curață la interior și exterior;
* capetele țevilor se protejează cu capace împotriva pătrunderii de corpuri străine.

Pe toată durata montajului, executantul lucrării are obligația respectării condițiilor de mai sus.

Conductele și branșamentele din polietilenă sunt însoțite pe întreg traseul de un fir trasor, în scopul identificării traseului și a determinării integrității acestora. Firul trasor este un conductor de cupru monofilar, cu secțiunea minimă de 1,5 mm2, cu izolație corespunzătoare unei tensiuni de străpungere minimă de 5 kV. Firul trasor se fixează de-a lungul generatoarei superioare a conductei din polietilenă, la distanțe de maxim 4 m, cu bandă adezivă. La montarea firului trasor se au în vedere normele specifice executării subterane a rețelelor electrice. În zonele fără construcții se vor monta la distanțe de 300 m cutii de acces la firul trasor.

Montarea conductelor se face astfel încât să nu se producă tensionarea mecanică a acestora.

Pentru realizarea schimbărilor de direcție, ramificațiilor și modificărilor diametrelor conductelor din polietilenă se pot utiliza:

* fitinguri (mufe, coturi, teuri, reducții, etc.) realizate prin injecție;
* fitinguri mecanice (mufe, coturi, teuri, reducții, etc.) cu etanșare pe peretele exterior al țevii.

Îmbinarea conductelor din polietilenă se realizează prin sudură (fuziune) sau cu fitinguri mecanice nedemontabile (etanșare prin presare pe pereții țevilor).

Îmbinarea conductelor și fitingurilor din polietilenă, în funcție de dimensiuni, se realizează prin următoarele procedee:

* sudură cap la cap, pentru diametre de cel putin 75 mm;
* electrofuziune, pentru orice diametru;
* compresie, între conducte și fitinguri cu strângere mecanică, pentru diametre cuprinse între 32 mm și 63 mm.

Fundul șanțului se execută fără denivelări, se curăță de pietre și se acoperă cu un strat de 10 - 15 cm de nisip de granulație 0.3 - 0.8 mm, iar pereții se execută fără asperități.

Pozarea în șanț a conductelor din polietilenă se realizează numai după răcirea corespunzatoare a îmbiăarilor sudate. Capetele tronsoanelor lansate în șanț vor fi protejate cu capace pentru a se evita pătrunderea corpurilor străine sau a apei în conducte.

Conductele din polietilenă se așează șerpuit în șanț și se acoperă cu un strat de nisip de minim 10 cm. În cazul extinderilor de conducte acoperirea conductei montate îngropat se va realiza cu nisip până la cota de - 0.55 m. După stratul de nisip, acoperirea conductei din polietilenă se efectuează în straturi subțiri, cu pământ mărunțit, prin compactare după fiecare strat.

Acoperirea conductei (pentru primii 50 cm deasupra conductei) se efectuează într-o perioadă mai răcoroasă a zilei, pe zone de 20 - 30 m, avansând într-o singură direcție, pe cât posibil în urcare.

În dreptul răsuflătorilor, peste conducta din polietilenă care a fost acoperită pe toată lungimea cu un strat de nisip gros de 10 - 15 cm, se adaugă un strat de piatră măruntă, gros de 15 cm, peste care se așează calota răsuflătorii.

Deasupra conductei, pe toată lungimea traseului, la o înîlțime de 35 cm de generatoarea superioară a acesteia, este obligatorie montarea unei benzi de avertizare din materiale plastice de culoare galbenă cu o lățime minimă de 15 cm și inscripționată ,, Gaze naturale - Pericol de explozie”.

**În cazul acestei lucari se prevăd următoarele:**

Lățimea șanțului pentru conducte (Is), se stabilește în funcție de diametrul conductei (Dn):

* pentru Dn < 100 mm, Is = 0,4 m;
* pentru Dn > 100 mm, Is = 0,4 m + Dn.

Sudurile de poziție se vor executa în perioada răcoroasă a zilei. Fundul șantului se netezește bine și se curăță de pietre, apoi se așterne un strat de nisip gros de 10 - 15 cm, nisipul având granulația cuprinsă între 0,3 și 0,8 mm. Pereții șanțului se vor executa fără asperități.

Pe traseul conductei de distribuție din oțel montat subteran se vor monta răsuflători deasupra fiecărei suduri, dar nu la distanțe mai mici de l m, cu excepția sudurilor conductelor din interiorul tuburilor de protectie. În cazul unor suduri la distanțe mai mici de 1 m, se realizează drenaj continuu între suduri la capetele tuburilor de protecție, la ieșirea din pământ a conductelor, la ramificații ale conductelor și la schimbări de direcție.

Pe traseul conductei de distribuție din polietilenă se vor monta răsuflători la capetele tuburilor de protecție, în alte situații deosebite evidențiate de proiectant sau de către operatorul licențiat. În dreptul răsuflătorilor, deasupra stratului de nisip, se va așterne un strat de piatră de râu cu granulatie de 5 - 8 mm, gros de 15 cm, în lungime de 50 cm, peste care se așează calota răsuflătorii. În situația în care este necesar să se monteze răsuflători pentru carosabil, cutia din fontă a răsuflătorii va fi fixată în beton.

Înainte de punere în operă, țevile vor fi curățate la interior și exterior iar capetele acestora se vor proteja cu capace împotriva pătrunderii de corpuri străine. Lucrările de îmbinare a conductelor se vor efectua în afara șanțului. Imediat după trecerea timpului de răcire a sudurilor, conducta se va monta șerpuit pe orizontală în șanțși se acoperă cu nisip până se realizează un strat de minim 10 cm deasupra conductei. După stratul de nisip, acoperirea conductei se efectuează în straturi subțiri, cu pământ mărunțit, prin compactare după fiecare strat.

**ORGANIZAREA DE ȘANTIER:**

Împrejmuirea zonei pentru organizarea de șantier cu panouri metalice sau plasă. Obligatoriu se amenajează parapeți în jurul tuturor tranșeelor și excavațiilor deschise, se construiesc podețe provizorii, pentru a evita accidentele de muncă și pentru a permite accesul personalului de lucru și al vehiculelor de fiecare parte a șanțurilor.

Organizarea de șantier constă în:

* amplasarea unui modul metalic demontabil, pentru vestiar muncitori și mica depozitare;
* amenajarea unei platforme de depozitare a materialelor, a zonei parcare utilaje;
* dotarea șantierului cu un pichet de incendiu;
* dotarea șantierului cu containere pentru colectarea selectivă a deșeurilor;
* cazarea personalului executant nu se face în organizarea de șantier, se va face zilnic transportul personalului executant la obiectiv;
* toate utilajele și echipamentele mobile vor fi deplasate pe șantier în funcție de lucrarea executată și de durata activității fiecăruia;
* necesarul de energie electrică pe întreaga perioadă de lucru a șantierului va fi asigurat din rețeaua existentă;
* apa potabilă pentru personal este achiziționată din comerț, la PET-uri;
* se montează toalete ecologice pentru personalul executant.

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:** *nu este cazul*.

**b.4.Cantitatea și tipurile de deșeuri generate/gestionate:**

Deșeurile produse pe timpul executării lucrărilor pot fi menajere sau asimilabile.

Deșeurile rezultate în timpul execuției lucrărilor precum și cele provenite de la organizarea de șantier vor fi depozitate în locuri special amenajate; deseurile menajere provenite din activitatea personalului ce se desfășoară în incinta șantierului se colectează (pe tipuri de deșeuri - selectiv) în pubele.

După finalizarea lucrărilor de construcție, eventualele zone ocupate temporar de proiect vor fi curățate și nivelate.

**b.5. Poluarea și alte efecte negative:** Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special în etapa de construcție, au fost alese soluții care să asigure o amprentă de mediu cât mai scăzută.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):** *nu este cazul*.

**c) Amplasarea proiectului:**

**c.1. Utilizarea actuală și aprobată a terenurilor:**

Imobilul (drum DJ 144) este situat în intravilan și aparține domeniului public al județului Prahova.

 Terenul pe care se desfășoară lucrările are categoria de folosință drum.

Destinația stabilită prin P.A.T.J. Prahova și P.U.G. și R.L.U. – ul localității, documentații aprobate, este pentru căi de comunicații și rețele tehnico – edilitare, conform Certificatului de Urbanism Nr. 67 din 28.05.2020, emis de Primăria Comunei Ariceștii Rahtivani.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:**

Dupa finalizarea lucrărilor de construcție, eventualele zone ocupate temporar de proiect vor fi curățate și nivelate, iar terenul readus la starea inițială, prin acoperirea cu pământ.

***Astuparea șanțului se va realiza în ordine inversă executării acestuia, astfel încât la punerea în funcțiune, traseul afectat de montarea conductei va fi adus la starea inițială.***

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada de implementare a proiectului;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

Impact cu probabilitate redusă atât pe parcursul realizării investiției cât și după darea în exploatare a acesteia, deoarece măsurile prevăzute prin proiect nu vor afecta semnificativ factorii de mediu (aer, apă, sol, așezări umane).

Zgomotele și vibrațiile caracteristice investiției analizate vor fi generate de motoarele autovehiculelor și utilajelor de construcții.

În timpul lucrărilor de construcții - montaj a conductei, utilajele folosite sunt surse de zgomot și vibrații, dar acestea nu vor depăși limitele admise pentru acest gen de lucrări. Prin funcționarea sistemului de distribuție gaze nu se produc zgomote și vibrații.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:** *Nu este cazul.*

Amplasamentul nu se află în perimetrul sau în vecinătatea unei arii naturale protejate de interes național/internațional/comunitar.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**: *Nu este cazul.*

Proiectul nu intră sub incidența art. 48 și 54 din Legea apelor nr. 107/1996, cu modificările și completările ulterioare.

**CONDIȚIILE DE REALIZARE A PROIECTULUI:**

**Se vor respecta soluțiile tehnice care au stat la baza emiterii deciziei etapei de încadrare: memoriul tehnic, acte și avize emise de alte autorități.**

* respectarea etapelor privind construcţia şi montajul obiectivelor, a programului de control pe faze de execuţie;
* verificarea tehnică riguroasă a motoarelor autovehiculelor şi utilajelor necesare realizării proiectului, pentru a evita scurgerile de uleiuri şi carburanţi;
* depozitarea şi manipularea corespunzătoare a materialelor;
* se vor respecta prevederile legislatiei de mediu în vigoare, condițiile impuse prin acordurile, avizele și punctele de vedere emise de autoritățile implicate în avizarea proiectului;
* aveți obligația să colectați și să depozitați corespunzător deșeurile rezultate în urma proiectului;
* la terminarea lucrarilor de construire se va asigura salubritatea întregului amplasament, inclusiv a zonelor adiacente, prin eliminarea tuturor materialelor și resturilor rezultate din execuția obiectivului;
* depozitarea provizorie a materialelor pe amplasament se va realiza astfel încât să se reduca riscul poluării solurilor și a apei freatice;
* este interzisă poluarea în orice mod a resurselor de apă;
* se vor respecta prevederile Legii nr. 211/2011, art. 17 alin. (3), privind regimul deșeurilor, cu modificările și completările ulterioare; se interzice depozitarea deșeurilor de orice fel în alte locuri decât în cele special amenajate;
* deșeurile rezultate din lucrări se vor valorifica/elimina, pe măsura acumulării lor, prin societăți autorizate;
* privitor la protecția impotriva zgomotului: alegerea unor echipamente de muncă adecvate, care să emită cel mai mic nivel de zgomot posibil, folosirea de utilaje și mijloace de transport silențioase, reducerea la minim a traficului utilajelor în apropierea zonelor locuite;
* ***la finalizarea lucrărilor terenul se va readuce la starea inițială și se vor lua toate măsurile pentru ca zonele verzi din zonă să nu fie afectate de lucrări;***
* organizarea de șantier se va amenaja pe un perimetru cât mai redus.

**Informarea și participarea publicului la procedura de reglementare:**

Autoritatea competentă pentru protecția mediului a asigurat și garantat accesul liber la informație a publicului interesat/afectat de proiect.

Astfel, publicul a fost informat cu privire la depunerea solicitării în vederea obținerii acordului de mediu și asupra deciziei luate:

* afișate pe pagina proprie de internet a autorității competente pentru protecția mediului și la sediul acesteia;
* afișate de titular în data de 30.06.2020 și 29.06.2020 la sediul Primăriei Ariceștii Rahtivani și în ziarul ,,Observatorul Prahovean”;
* afișate de titular în data de ............................. și ...................... în ziarul ,,.................” și la sediul Primariei Ariceștii Rahtivani;

Documentația aferentă proiectului a fost accesibila spre consultare de către public pe toată durat derulării procedurii de reglementare la sediul APM Prahova.

Precizăm că nu au existat sesizări și comentarii din partea publicului interesat/potențial afectat pe parcursul procedurii de reglementare.

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.

**DIRECTOR EXECUTIV,**

**Anna Maria VASILE**

**ŞEF SERVICIU A.A.A.,**

**Gabriela MUNTEANU**

*Întocmit,*

*Georgiana Victoria SOARE*